 मेरी पौत्री प्रांजलि विश्नोई, जिसे मैं प्यार से गुड़िया कहता हूँ। यह अनोखी परियोजना उसके विश्वविद्यालय की 'संवेदनात्मक लेखन' प्रतियोगिता के लिए तैयार की जा रही है जिसकी भूमिका मुझसे लिखवाने के लिए मैं इसे ढेर सारा आशीर्वाद और प्यार देता हूँ।
गुड़िया ने पढ़ा और न जाने क्या सोचकर गुमसुम सी हो गई। वह लाइनों के बीच भी पढ़ने की कोशिश कर रही थी और इस कोशिश ने उसे मायूस कर दिया था क्योंकि लाइनों के बीच थीं तो सिर्फ डॉ. देवेंद्र कुमार की आँखें।
'क्या सोचने लगी बेटा...?' बदले में गुड़िया डबडबाई आँखों से उनके गले लग गई। थोड़ा देर बाद आँखें पोंछ कर संयत हुई।
उन्होंने कुर्सी की पुश्त से सिर टिकाया और आँखें बंद कर लीं। कमरे में चलता पंखा अचानक धुएँ के बादल फेंकने लगा था। सारी चीजें उसमें ढकती जा रही थीं। हर जिंदा और निर्जीव शै धीरे-धीरे धुएँ के उस गुबार में समा गई।
जब धुआँ छटा तो कमरे की दीवारों का रंग बदल चुका था। समय का पहिया पचीस वर्ष पीछे घूम चुका था। कमरे में न डॉक्टर साहब थे न गुड़िया। चौबीस वर्षीय हेमंत पिकनिक पर जाने के लिए तैयार हो रहा था।
वे मार्च-अप्रैल के दिन थे और हवा में दिलकश ठंडक रहती। पेड़ों से झरते पत्ते कभी बहुत खुश कर जाते और कभी उन्हें देखकर विरक्ति सी होने लगती। विश्वविद्यालय की सड़कें पत्तों से पटी होतीं और थोड़ी भी हवा चलने पर पत्ते बड़े रूमानी ढंग से सबके बदन को सहलाते यहाँ-वहाँ उड़ते।
'वह आएगी या नहीं?' हेमंत ने स्कूटर स्टार्ट करते हुए पूछा।
'ये मैं जानूँगा या तुम ?' रजत ने सवाल पर सवाल दागा।
हेमंत दिल्ली विश्वविद्यालय में वाणिज्य का छात्र था और सिर्फ छात्रसंघ का मंत्री होने के कारण ही प्रसिद्ध नहीं था। उसकी लोकप्रियता के पीछे उसके ओजस्वी भाषणों और विचारोत्तेजक 